CELEX: C2007/042/71
Language: sk
Date: 2007-02-24 00:00:00
Title: Vec T-411/06: Žaloba podaná 22. decembra 2006 – SO.GE.L.M.A./EAR

24.2.2007   
            
            
               SK
            
            
               Úradný vestník Európskej únie
            
            
               C 42/40
            
         Žaloba podaná 22. decembra 2006 – SO.GE.L.M.A./EAR
   (Vec T-411/06)
   (2007/C 42/71)
   Jazyk konania: taliančina
   Účastníci konania
   
      Žalobkyňa: SO.GE.L.M.A. (Scandicci, Taliansko) (v zastúpení: E. Cappelli, P. De Caterini, A. Bandini a A. Gironi, advokáti)
   
      Žalovaná: Európska agentúra pre obnovu (EAR)
   Návrhy žalobkyne
   
               —
            
            
               zrušiť rozhodnutia EAR o zrušení zadávacieho konania na „Zabezpečenie pôvodnej nerušenej lodnej premávky (odstránenie nevybuchnutých mín) v sieti vnútrozemskej vodnej dopravy v Srbskej republike, Srbsku a Čiernej Hore“ (zverejneného pod referenčným číslom EuropeAid/120694/D/W/YU, projekt č. 05SER01 04 01) a o vyhlásení nového zadávacieho konania, oznámené listom EAR z 9. októbra 2006, reg. č. D (06)DG/MIL/EP 2715 zo 14. decembra 2006, reg. č. DG/mie/3313, ako aj všetky ostatné predchádzajúce, koordinované a súvisiace akty, vrátane rozhodnutia o vylúčení žalobkyne, a v každom prípade zaviazať Európsku agentúru pre obnovu na nahradenie žalobkyni škody uvedenej v žalobe,
            
         
               —
            
            
               zaviazať žalovanú na náhradu trov konania.
            
         Žalobné dôvody a hlavné tvrdenia
   Predmetom sporného zadávacieho konania uvedeného v tejto veci bolo zadanie zákazky na práce spočívajúce vo vyhľadaní a odstránení nevybuchnutej vojenskej munície pochádzajúcej z bombardovania leteckými vojskami NATO v roku 1999, a to na účely obnovy siete vnútrozemskej vodnej dopravy na Dunaji a Sáve.
   Po tom, čo bola jej ponuka vyhodnotená ako najvýhodnejšia, žalobkyňa obdržala prvú žiadosť o doplňujúce informácie, ktoré včas poskytla. Najmä v tejto veci poskytla presné dôkazy o vysokej kvalifikácii vedúceho skupiny podvodnej detekcie, ktorého profesionálna prax však bola kratšia než prax požadovaná v oznámení o zadávacom konaní.
   Po tom, čo žalobkyňa v súvislosti s uvedeným zadávacím konaním nadviazala profesionálne kontakty s poradnou spoločnosťou Európskej agentúry pre obnovu, na základe ktorých mohla očakávať pozitívny výsledok zadávacieho konania, jej bolo nakoniec oznámené zrušenie zadávacieho konania z dôvodu nedostatku technicky prijateľných ponúk, ako aj zámer vyhlásiť nové zadávacie konanie.
   Na podporu svojich tvrdení žalobkyňa uvádza porušenie článku 41 smernice Európskeho parlamentu a Rady 2004/17 z 31. marca 2004 o koordinácii postupov zadávania verejných zákaziek na práce, verejných zákaziek na dodávku tovaru a verejných zákaziek na služby (1), a všeobecnejšie, zásad platných pre právnu úpravu Spoločenstva v oblasti zadávania verejných zákaziek, a to v rozsahu, v akom bolo zrušenie uvedeného konania výsledkom neuváženej voľby uskutočnenej bez dôsledného posúdenia verejného záujmu, ktorý sa mal chrániť. Na druhom mieste ďalej žalobkyňa uvádza porušenie povinnosti odôvodnenia.
   
      (1)  Ú. v. EÚ L 134, 30.4.2004, s. 114; Mim. vyd. 06/007, s. 132.